**МОНГОЛ УЛСЫН ЗАСГИЙН ГАЗРЫН ТОГТООЛ**

|  |  |  |
| --- | --- | --- |
| 2015 оны 8 дугаар сарын 4-ний өдөр |  | Улаанбаатар хот |

**Дугаар 324**

**ХӨТӨЛБӨР БАТЛАХ ТУХАЙ**

Аялал жуулчлалын тухай хуулийн 14.1.3-т заасныг үндэслэн Монгол Улсын Засгийн газраас ТОГТООХ нь:

1. “Аялал жуулчлалыг хөгжүүлэх үндэсний хөтөлбөр”-ийг хавсралт ёсоор баталсугай. 2. “Аялал жуулчлалыг хөгжүүлэх үндэсний хөтөлбөр”-ийг хэрэгжүүлэх үйл ажиллагааны төлөвлөгөөг баталж, хэрэгжилтэд нь хяналт тавьж ажиллахыг Байгаль орчин, ногоон хөгжил, аялал жуулчлалын сайд Д.Оюунхоролд үүрэг болгосугай.

Монгол Улсын Ерөнхий сайд                                                Ч.САЙХАНБИЛЭГ

Байгаль орчин, ногоон хөгжил,

аялал жуулчлалын сайд                                                       Д.ОЮУНХОРОЛ

Засгийн газрын 2015 оны 324 дүгээр  
        тогтоолын хавсралт

**АЯЛАЛ ЖУУЛЧЛАЛЫГ ХӨГЖҮҮЛЭХ ҮНДЭСНИЙ ХӨТӨЛБӨР**

**Нэг. Нийтлэг үндэслэл**

Мянганы хөгжлийн зорилтод суурилсан Үндэсний хөгжлийн цогц бодлогод “Аялал жуулчлалыг эрчимтэй хөгжүүлж, эдийн засгийн тэргүүлэх салбарын нэг болгох, Аялал жуулчлалыг хөгжүүлэх үндэсний хөтөлбөр боловсруулж, хэрэгжүүлэх”, “Жуулчин тээвэрлэх болон жуулчин хүлээн авах хүчин чадлыг нэмэгдүүлэх”, “Аялал жуулчлалын томоохон цогцолборуудыг барьж байгуулан, аяллын төрлүүдийг бүс нутгаар төрөлжүүлэн хөгжүүлэх”, “Монголд ирэх жуулчдын тоог нэг саяд хүргэх”, “Аялал жуулчлалын салбарын хөгжлийг эрчимжүүлэх” зэрэг зорилтыг дэвшүүлсэн.

Мөн Засгийн газрын 2012-2016 оны үйл ажиллагааны хөтөлбөрт “аялал жуулчлалын салбарын бодлогыг тогтвортой хөгжлийн зарчимд нийцсэн төрлүүдээр төрөлжүүлэн хөгжүүлэх”, “Аялал жуулчлалын дэд бүтэц, барилга, байгууламжийг тухайн нутгийн онцлог, нөөцөд тулгуурлан хөгжүүлэх”, “Аялал жуулчлалын салбарын өрсөлдөх чадварыг дээшлүүлэх зорилгоор төр, хувийн хэвшлийн түншлэл, хамтарсан хөрөнгө оруулалтыг дэмжих”, “Аймаг, бүс нутгийн онцлогт тулгуурласан аялал жуулчлалын хөтөлбөр хөгжүүлэх” гэж тус тус заасан.

Иймд аялал жуулчлалын салбарын хөгжлийн тулгамдсан асуудлуудыг шийдвэрлэж, эдийн засгийн тэргүүлэх салбарын нэг болгох, олон улсад өрсөлдөх чадварыг дээшлүүлэх зорилгоор тогтвортой хөгжлийн түгээмэл үзэл баримтлалд нийцүүлэн, дотоод, гадаадын эрдэмтэн судлаачдын санал дүгнэлт, олон улсын сайн туршлагад тулгуурлан “Аялал жуулчлалыг хөгжүүлэх үндэсний хөтөлбөр”-ийг (цаашид “Хөтөлбөр” гэх) боловсруулсан болно.

1. Олон улс, бүс нутгийн аялал жуулчлалын хөгжлийн чиг хандлага

Дэлхий дахинд 2014 оны байдлаар нийт 1,1 тэрбум хүн аялан жуулчилж, нийт ажил эрхэлж байгаа 11 хүн тутмын 1 нь уг салбарт ажиллаж байна. Аялал жуулчлал нь өсөлтийн хурдаараа санхүүгийн үйлчилгээ, бөөний худалдаа, тээвэр зэрэг олон салбаруудаас хол түрүүллээ.

Аялал жуулчлалыг нэгдсэн төлөвлөлт, сайн менежментийн үндсэн дээр хөгжүүлж чадвал тухайн орны эдийн засгийн хөгжилд бодитой хувь нэмэр оруулж, гадаад валютын урсгалыг нэмэгдүүлэн, ажлын байр бий болгодог, дотоодын үйлдвэрлэгчдийн бараа, бүтээгдэхүүний борлуулалтыг өсгөдөг салбар юм.

Дэлхийн аялал жуулчлалын байгууллагаас гаргасан “Аялал жуулчлал-2020 он” судалгаанаас үзэхэд ХХI зуунд аялал жуулчлалын дараах төрлүүд эрчимтэй хөгжиж байна:

• Адал явдалт аялал жуулчлал;  
• Эко аялал жуулчлал;  
• Тусгай сонирхлын аялал жуулчлал;  
• Тойрон аялал;  
• Соёл-танин мэдэхүйн аялал жуулчлал;

• Хурал, зөвлөгөөн, үзэсгэлэн, яармагийн аялал жуулчлал  
• Эрүүл мэндийн аялал жуулчлал.

Дэлхий даяар 2020 онд аялах жуулчдын тоо 1995 онтой харьцуулахад 3 дахин нэмэгдэж 1,6 тэрбумд хүрэх бөгөөд Ази, Номхон далайн бүс нутагт аялах жуулчдын тоо дэлхийн бусад бүсүүдээс илүү хурдацтай нэмэгдэхийг НҮБ-ын Дэлхийн Аялал жуулчлалын байгууллагаас гаргасан судалгаагаар тогтоожээ.

2. Монгол Улсын аялал жуулчлалын хөгжлийн хандлага

Манай улсын аялал жуучлалын салбар албан ёсоор 1954 онд үүсэн жар гаруй жилийн түүхтэй салбар бөгөөд анх төрийн өмчит “Жуулчин” компани үйл ажиллагаа явуулж эхэлсэн бол өдгөө уг салбарт 600 гаруй тур оператор компани, 370 зочид буудал, 300 гаруй жуулчны бааз үйл ажиллагаа  явуулж, нийт 50 мянга гаруй хүн тус салбарт ажиллаж байна.

2014 оны байдлаар аялал жуулчлалын салбарын орлого 504 тэрбум төгрөгт хүрч,  дотоодын нийт бүтээгдэхүүний 3,2 хувьтай тэнцэж, жилд дунджаар             400 мянга орчим жуулчин хүлээн авч байна. Манай улсын аялал жуулчлалын хөгжлийн давуу болоод сул талыг дараах байдлаар үнэлж байна:

Хөгжлийн давуу талууд:

• Нүүдэлчдийн хосгүй ёс заншил, уламжлал, түүх соёлын давтагдашгүй үнэт өв, унаган төрхөө харьцангуй сайн хадгалж үлдсэн үзэсгэлэнт газар нутаг;  
• Дэлхийд алдар цуугаа дуурсгасан их эзэн Чингис хаан, түүний өв залгамжлагчдын үлдээсэн түүхийн өв;  
• Монголчуудын зочломтгой, найрсаг зан чанар.

Хөгжлийн сул талууд:

• Аялал жуулчлалын бүтээгдэхүүний нэр төрөл цөөн, үнэ өндөр, өөр хоорондоо ялгаа багатай;  
• Дэд бүтэц муу, жуулчин тээвэрлэх, хүлээн авах хүчин чадал бага;  
• Монгол орны эрс тэс цаг уурын байдал;  
• Мэргэжлийн ажиллах хүчин дутмаг, аялал жуулчлалын салбарын сургалт, судалгааны чанар хангалтгүй;   
• Жуулчдын статистик бүртгэл хөтлөх, судалгаа хийх тогтолцоо сул, мэдээллийн нэгдсэн сан байхгүй;    
• Жуулчдыг татахад чиглэсэн маркетинг, гадаад сурталчилгааны ажил хангалтгүй;  
• Үйлчилгээний стандарт, аюулгүй байдал хангагдаагүй.

Монгол Улсын хувьд цаашид аялал жуулчлалын салбарын тогтвортой хөгжлийг хангаж, хөтөлбөрийн зорилтуудыг амжилттай хэрэгжүүлэн, Ази, Номхон далайн орнуудыг зорьж байгаа жуулчдын урсгалыг татсанаар 2025 он гэхэд жуулчдын тоог 2 саяд, Дэлхийн аялал жуулчлалын зөвлөлөөс гаргасан аялал жуучлалын өрсөлдөх чадварын үзүүлэлтийг 99 дүгээр байрнаас 85 дугаар байранд хүргэх боломжтой.

**Хоёр. Хөтөлбөрийн зорилго, зорилт, баримтлах зарчим**

2.1. Хөтөлбөрийн зорилго

Аялал жуулчлалын салбарын хөгжлийн тулгамдсан асуудлуудыг шийдвэрлэж, тогтвортой хөгжлийг ханган тус салбарын олон улсад өрсөлдөх чадварыг дээшлүүлэхэд энэхүү хөтөлбөрийн зорилго оршино.

2.2. Хөтөлбөрийн зорилт

Хөтөлбөрийн зорилгыг хэрэгжүүлэхийн тулд дараах зорилтыг дэвшүүлнэ:

2.2.1. аялал жуулчлалын салбарын дэд бүтцийг сайжруулж, жуулчин хүлээн авах хүчин чадлыг нэмэгдүүлэх;

2.2.2. аялал жуулчлалыг бүсчлэн хөгжүүлж, нутгийн иргэд болон тусгай хамгаалалттай газар нутагт түшиглэсэн аялал жуулчлалын бүтээгдэхүүн, үйлчилгээг хөгжүүлэх;

2.2.3. аялал жуулчлалын салбарын судалгаа, мэдээллийн системийг хөгжүүлэх, жуулчдад зориулсан мэдээллийн чанар, хүртээмжийг нэмэгдүүлэх;

2.2.4. аялал жуулчлалын салбарын хүний нөөцийн хөгжлийг хангах;

2.2.5. аялал жуулчлалын салбарын гадаад хамтын ажиллагаа, маркетинг сурталчилгааны ажлыг эрчимжүүлэх;

2.2.6. дотоодын аялал жуулчлалыг хөгжүүлэх.

2.3. Хөтөлбөрийг хэрэгжүүлэхэд баримтлах зарчим

Хөтөлбөрийг хэрэгжүүлэхдээ дараах зарчмыг баримтална:

2.3.1. үндэсний хэмжээний бодлого, хөтөлбөр буюу үндэсний аюулгүй байдал, тогтвортой хөгжил, ногоон эдийн засгийн хөгжлийн бодлоготой нийцсэн байх;

2.3.2. аялал жуулчлалын үйл ажиллагааг Монгол орны байгалийн унаган төрхийг хадгалах, орчны бохирдлыг багасгах, экологийн тэнцвэрт байдал, хүний эрүүл, аюулгүй орчинд аялах нөхцөлийг хангах, орон нутгийн иргэдийн амьдрах орчинд сөрөг нөлөө үзүүлэхгүй байхаар зохион байгуулах;

2.3.3. төр, хувийн хэвшлийн хамтын ажиллагаанд тулгуурлах, иргэд, олон нийтийн оролцоог дэмжих, салбар дундын болон төв, орон нутгийн байгууллагын үйл ажиллагааны уялдааг хангах;

2.3.4. аялал жуулчлалын салбарт дэвшилтэт техник, технологи, тэргүүн туршлагыг ашиглах.

**Гурав. Хөтөлбөрийг хэрэгжүүлэх хугацаа**

3.1. Хөтөлбөрийг 2016-2025 оны хооронд дараах үе шаттайгаар хэрэгжүүлнэ:

3.1.1. I үе  шат - эрчимтэй хөгжлийн үе 2016-2020 он  
3.1.2. II үе шат - тогтвортой хөгжлийн үе 2021-2025 он

**Дөрөв. Хөтөлбөрийг хэрэгжүүлэх арга хэмжээ**

4.1. Энэ хөтөлбөрийн 2.2.1-д заасан аялал жуулчлалын салбарын дэд бүтцийг сайжруулж, жуулчин хүлээн авах хүчин чадлыг нэмэгдүүлэх зорилтын хүрээнд дараах үйл ажиллагааг хэрэгжүүлнэ:

4.1.1. жуулчин тээвэрлэх хүчин чадлыг нэмэгдүүлэх, аялал жуулчлалын байгууллагуудын үйл ажиллагааг тээврийн үйлчилгээ эрхэлж байгаа байгууллагуудын үйл ажиллагааны төлөвлөгөөтэй уялдуулж, үнэ тарифын зохистой бодлого баримтлах, дамжин өнгөрөх аяллын бүтээгдэхүүний хөгжлийг дэмжих;

4.1.2. Монгол Улсад нэвтрэх зөвшөөрөл олгох үйл ажиллагааг хялбарчлах, голлох зах зээлийн орнуудын жуулчдын визийг хөнгөвчлөх эрх зүйн орчныг бүрдүүлэх;

4.1.3. жуулчдын ая тухтай, аюулгүй зорчих нөхцөлийг бүрдүүлэх, аялал жуулчлалын гол чиглэлд зам дагуу түр буудаллах цэгүүд, боловсон ариун цэврийн байгууламжийг шат дараатай барьж байгуулах;

4.1.4. аялал жуулчлалын салбарт мэдээлэл, холбооны технологийг өргөнөөр оновчтой нэвтрүүлэх;

4.1.5. жуулчдын зорин очих дуртай газруудын төлөвлөлт, менежментийг сайжруулах, дэд бүтцийн асуудлыг байгаль орчинд ээлтэй технологиор шийдвэрлэх.

4.2. Энэ хөтөлбөрийн 2.2.2-т заасан аялал жуулчлалыг бүсчлэн хөгжүүлж, нутгийн иргэд болон тусгай хамгаалалттай газар нутагт түшиглэсэн аялал жуулчлалын бүтээгдэхүүн, үйлчилгээг хөгжүүлэх зорилтын хүрээнд дараах үйл ажиллагааг хэрэгжүүлнэ:

4.2.1. аялал жуулчлалыг Монгол орны байгаль, түүх, соёлын үнэт өв, нүүдэлчин ахуй, уламжлалт зан заншлыг тусгасан өөр өөрийн онцлог бүхий бүтээгдэхүүн, үйлчилгээний ялгаатайгаар бүсчлэн хөгжүүлэх;

4.2.2. аялал жуулчлалын бүтээгдэхүүн, үйлчилгээний хөгжлийг дэмжиж, аялал жуулчлалын бүтээгдэхүүнийг тухайн бүс нутгийн онцлогт тулгуурлан бий болгох;

4.2.3. соёлын өв, түүх, соёлын дурсгалт газарт суурилсан соёлын аялал жуулчлалын шинэ үйлчилгээ, үйлдвэрлэлийг бий болгоход дэмжлэг үзүүлэх;

4.2.4. хөдөө аж ахуйн уламжлалт өв соёл, газар нутагт суурилсан      агро-аялал жуулчлалыг хөгжүүлэх;

4.2.5. зочид буудал, жуулчны бааз, үйлчилгээний байгууллагуудад зэрэглэл тогтоох стандартыг олон улсын жишигт нийцүүлэн боловсронгуй болгох;

4.2.6. хил дамнасан аялал жуулчлалын бүтээгдэхүүн, аяллын замналыг хөрш орнуудтай хамтран бий болгоход дэмжлэг үзүүлэх;

4.2.7. аялал жуулчлалын бүтээгдэхүүний төрлийг нэмэгдүүлж, улирлын хамаарлыг бууруулахад чиглэгдсэн арга хэмжээг зохион байгуулж хэрэгжүүлэх.

4.3. Энэ хөтөлбөрийн 2.2.3-т заасан аялал жуулчлалын салбарын судалгаа, мэдээллийн системийг хөгжүүлэх, жуулчдад зориулсан мэдээллийн чанар, хүртээмжийг нэмэгдүүлэх зорилтын хүрээнд дараах үйл ажиллагааг хэрэгжүүлнэ:

4.3.1. аялал жуулчлалын мэдээллийн сүлжээг хөгжүүлж, салбарын мэдээллийн нэгдсэн санг бий болгох;

4.3.2. аялал жуулчлалын статистик мэдээллийг олон улсын аргачлалын дагуу боловсруулах;

4.3.3. жуулчдад зориулсан мэдээллийн чанар, хүртээмжийг нэмэгдүүлэх;

4.3.4. аялал жуулчлал байгаль орчинд хэрхэн нөлөөлж байгааг судалж, судалгааг тогтмолжуулах.

4.4. Энэ хөтөлбөрийн 2.2.4-т заасан аялал жуулчлалын салбарын хүний нөөцийн хөгжлийг хангах зорилтын хүрээнд дараах үйл ажиллагааг хэрэгжүүлнэ:

4.4.1. аялал жуулчлалын салбарын хүний нөөцийн эрэлтэд нийцүүлэн сургалтын хөтөлбөрийг шинэчлэх;

4.4.2. хүний нөөцийг бэлтгэх, давтан сургах, дадлагажуулах, чадавхжуулах ажлыг зохион байгуулах;

4.4.3. аялал жуулчлалын салбарын хөтөч-тайлбарлагч болон зочлох үйлчилгээний сургагч багш, ажилтнуудын ур чадварыг дээшлүүлэх хөтөлбөр боловсруулж, тэдгээрийг хамруулах.

4.5. Энэ хөтөлбөрийн 2.2.5-д заасан аялал жуулчлалын салбарын гадаад хамтын ажиллагаа, маркетинг сурталчилгааны ажлыг эрчимжүүлэх зорилтын хүрээнд дараах үйл ажиллагааг хэрэгжүүлнэ:

4.5.1. гадаад орнууд болон Дэлхийн аялал жуулчлалын байгууллага, олон улсын байгууллагуудтай хамтын ажиллагааг өргөжүүлэх;

4.5.2. Монгол Улсыг гадаад орнуудад сурталчлах ажлыг нэгдсэн төлөвлөгөөний дагуу зохион байгуулах.

4.6. Энэ хөтөлбөрийн 2.2.6-д заасан дотоодын аялал жуулчлалыг хөгжүүлэх зорилтын хүрээнд дараах үйл ажиллагааг хэрэгжүүлнэ:

4.6.1. дотоодын аялал жуулчлалын байгууллагуудын үйл ажиллагааг хөгжүүлэхэд дэмжлэг үзүүлэх;

4.6.2. тусгай хамгаалалттай болон соёлын өвийн бүс нутгуудад аялал жуулчлалыг хөгжүүлэх;

4.6.3. иргэдийн зүй зохистой аялах соёл, дадлыг төлөвшүүлэх ажлыг үе шаттай зохион байгуулах.

**Тав. Хөтөлбөрийн удирдлага, зохион байгуулалт, санхүүжилт**

5.1. Аялал жуулчлалын асуудал эрхэлсэн төрийн захиргааны төв байгууллага нь хөтөлбөрийг хэрэгжүүлэх ажлыг улсын хэмжээнд удирдан зохион байгуулж, салбар хоорондын зохицуулалт хийх, үйл ажиллагааны хэрэгжилт, гүйцэтгэлд хяналт тавьж, мэргэжил, арга зүйн зөвлөгөөгөөр хангаж ажиллана.

5.2. Хөтөлбөрийн хэрэгжилтийг аймаг, нийслэл, сум, дүүргийн түвшинд удирдан зохион байгуулах, зохицуулах үүргийг тухайн шатны Засаг дарга хариуцна.

5.3. Хөтөлбөрийг хэрэгжүүлэх арга хэмжээг дараах эх үүсвэрээс санхүүжүүлнэ:

5.3.1. улсын болон орон нутгийн төсөв;  
5.3.2. байгууллага, иргэдийн хандив, тусламж;  
5.3.3. олон улсын байгууллагын тусламж болон төсөл, хөтөлбөрийн санхүүжилт.

**Зургаа. Хөтөлбөрийн үр дүн, шалгуур үзүүлэлт**

6.1. Хөтөлбөрийг хэрэгжүүлснээр дараах үр дүнд хүрнэ:

6.1.1. аялал жуулчлалын салбарын дэд бүтцийг сайжруулж, жуулчин хүлээн авах хүчин чадлыг нэмэгдүүлэх зорилтын хүрээнд:

6.1.1.1. аялал жуулчлалын гол чиглэлийн зам дагуу түр буудаллах болон боловсон ариун цэврийн байгууламж, хогийн цэгүүдийг төр, хувийн хэвшлийн хамтын ажиллагааны хүрээнд нийт  50 байршилд байгуулсан байна;

6.1.1.2. жуулчин тээвэрлэх, хүлээн авах хүчин чадлыг нэмэгдүүлэх замаар Монгол Улсад ирэх жуулчдын тоог 2 саяд хүргэнэ;

6.1.1.3. байгаль орчинд ээлтэй технологи нэвтрүүлсэн байгууллагуудад ногоон гэрчилгээ олгох ажлыг зохион байгуулж нэвтрүүлсэн байна.

6.1.2. аялал жуулчлалыг бүсчлэн хөгжүүлж, нутгийн иргэд болон тусгай хамгаалалттай газар нутагт түшиглэсэн аялал жуулчлалын бүтээгдэхүүн, үйлчилгээг боловсронгуй болгох зорилтын хүрээнд:

6.1.2.1. хил дамнасан аялал жуулчлалын шинэ бүтээгдэхүүн, замналыг бий болгосон байна;

6.1.2.2. аялал жуулчлалын улирлын хамаарлыг бууруулахад чиглэсэн 5 төрлийн бүтээгдэхүүн, арга хэмжээг шинээр бий болгосон байна.

6.1.3. аялал жуулчлалын салбарын судалгаа, мэдээллийн системийг хөгжүүлэх, жуулчдад зориулсан мэдээллийн чанар, хүртээмжийг нэмэгдүүлэх зорилтын хүрээнд:

6.1.3.1. аялал жуулчлалын мэдээллийн сүлжээг хөгжүүлж, салбарын мэдээллийн нэгдсэн сан бий болсон байна;

6.1.3.2. аялал жуулчлалын салбарын статистик мэдээлэл боловсронгуй болсон байна.

6.1.4. аялал жуулчлалын салбарын хүний нөөцийн хөгжлийг хангах зорилтын хүрээнд:

6.1.4.1. аялал жуулчлалын салбарын хүний нөөцийн эрэлтэд нийцүүлэн сургалтын хөтөлбөрийг шинэчлэн боловсруулж, олон улсын түвшинд хүргэсэн байна;

6.1.4.2. аялал жуулчлалын хөтөч-тайлбарлагч, үйлчилгээний ажилтнуудын ур чадварыг үндэслэн зэрэглэл тогтоон, гэрчилгээ олгох үйл ажиллагааг нэвтрүүлсэн байна;

6.1.4.3. хүний нөөцийг бэлтгэж, давтан сургах, чадавхжуулах ажлыг зохион байгуулсан байна.

6.1.5. аялал жуулчлалын салбарын гадаад хамтын ажиллагаа, маркетинг сурталчилгааны ажлыг эрчимжүүлэх зорилтын хүрээнд:

6.1.5.1. дэлхийн аялал жуулчлалын байгууллага болон олон улсын байгууллага, гадаад орнуудтай хамтын ажиллагааг өргөжүүлэн, нийт 5 төсөл, хөтөлбөрийг хамтран хэрэгжүүлсэн байна;

6.1.5.2. Монгол Улсыг гадаад улс, орнуудад сурталчлах нэгдсэн төлөвлөгөөг баталж, хэрэгжүүлсэн байна.

6.1.6. дотоодын аялал жуулчлалыг хөгжүүлэх зорилтын хүрээнд:

6.1.6.1. тусгай хамгаалалттай болон соёлын өвийн бүс нутгуудын аялал жуулчлалын нэгдсэн менежментийн төлөвлөгөөг баталж хэрэгжүүлсэн байна;

6.1.6.2. дотоод, гадаадын  жуулчдад зориулсан нийт 6 төрлийн мэдээллийн төвүүдийг байгуулсан байна;

6.1.6.3. аялал жуулчлалын салбарт мөрдөж байгаа стандартуудыг олон улсын жишигт нийцүүлэн шинэчлэн боловсруулж, хяналтын механизмыг сайжруулсан байна;

6.1.6.4. иргэдийн аялал жуулчлалын талаарх мэдлэг, боловсролыг нэмэгдүүлж, зөв зохистой аялах дадал, соёлыг нэвтрүүлсэн байна.

6.2. Хөтөлбөрийн үр дүнг дараах шалгуур үзүүлэлтээр хэмжинэ:

6.2.1. шинээр бий болсон бүтээн байгуулалт, байгууламжийн тоо;  
6.2.2. хөтөлбөрийн хугацаанд Монгол Улсад ирсэн жуулчны тоо;  
6.2.3. шинээр нэвтрүүлсэн аялал жуулчлалын бүтээгдэхүүний төрөл, тоо хэмжээ;

6.2.4. сургалтад хамрагдсан аялал жуулчлалын салбарын мэргэжилтний тоо;

6.2.5. аялал жуучлалын салбарт хэрэгжүүлсэн төсөл, хөтөлбөрийн тоо.

**Долоо. Хөтөлбөрийн хэрэгжилтийн хяналт-шинжилгээ, үнэлгээ**

7.1. Хөтөлбөрийн хэрэгжилтийг зорилт, үйл ажиллагааны үр дүнгээр нь үнэлнэ.

7.2. Хөтөлбөрийн хэрэгжилтийг дүгнэх шалгуур үзүүлэлтийг хөтөлбөрийн зорилт, үйл ажиллагаа тус бүрээр аялал жуулчлалын асуудал эрхэлсэн Засгийн газрын гишүүн батална.

7.3. Хөтөлбөрийн хэрэгжилтэд аялал жуучлалын асуудал эрхэлсэн төрийн захиргааны төв байгууллага жил бүр хяналт-шинжилгээ, үнэлгээ хийнэ.

7.4. Аялал жуулчлалын асуудал эрхэлсэн Засгийн газрын хөтөлбөрийн хэрэгжилтийн явцын үнэлгээ, тайланг дараа оны I улиралд багтаан Засгийн газарт тайлагнана.

--------оОо--------

**АЯЛАЛ ЖУУЛЧЛАЛЫГ ХӨГЖҮҮЛЭХ ҮНДЭСНИЙ ХӨТӨЛБӨРИЙГ ХЭРЭГЖҮҮЛЭХ**

**ҮЙЛ АЖИЛЛАГААНЫ ТӨЛӨВЛӨГӨӨ**

**/2016-2025 он/**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **№** | **Хэрэгжүүлэх үйл ажиллагаа** | | | **Хүрэх үр дүн** | | **Хариуцах байгууллага** | | **Хамтран оролцогчид** | **Хугацаа** | | |
| **ЗОРИЛТ 1. АЯЛАЛ ЖУУЛЧЛАЛЫН САЛБАРЫН ДЭД БҮТЦИЙГ САЙЖРУУЛЖ,**  **ЖУУЛЧИН ХҮЛЭЭН АВАХ ХҮЧИН ЧАДЛЫГ НЭМЭГДҮҮЛЭХ** | | | | | | | | | | | |
| **1.1** | **Жуулчин тээвэрлэх хүчин чадлыг нэмэгдүүлэх, аялал жуулчлалын байгууллагуудын захиалга эрэлтийг тээвэрлэгчдийн үйл ажиллагааны төлөвлөгөөтэй уялдуулж, үнэ тарифын зохистой бодлого баримтлах, дамжин өнгөрөх аяллын бүтээгдэхүүний хөгжлийг дэмжинэ.** | | | | | | | | | | |
| 1.1.1 | Олон улсын болон орон нутгийн нислэг үйлддэг компаниудын тоо, нислэгийн давтамжийг нэмэгдүүлэх, үйлчилгээний чанарыг сайжруулж, аяллын үнэ тарифыг уян хатан байлгах, 10-5 сарууд болон бүлгээр аялах аялагчдыг нэмэгдүүлэх ажлыг зохион байгуулах | | | Гадаадын болон дотоодын аялагч, жуулчдын тоог нэмэгдүүлсэн байна. | | ЗТЯ | | БОНХАЖЯ,  Авиа компаниуд,  Мэргэжлийн холбоод | 2016-2025 | | |
| 1.1.2 | Аялал жуулчлалын байгууллагуудын захиалгыг агаарын тээврийн компаниудын үйл ажиллагааны төлөвлөлттэй уялдуулах, 12 сарын өмнө нислэгийн хуваарийг зарладаг тогтолцоог бий болгох | | | Авиа компаниуд болон аялал жуулчлалын байгууллагууд харилцан ашигтай ажиллах нөхцлийг бүрдүүлсэн байна. | | ЗТЯ,  БОНХАЖЯ | | МИАТ,  Авиа компаниуд,  Мэргэжлийн холбоод | 2016-2020 | | |
| 1.1.3 | Олон улсын нисэх онгоцны буудлын орчим аялал жуулчлалын цогцолбор байгуулах төслийг боловсруулж, хэрэгжүүлэх | | | Дамжин өнгөрөх болон нийт жуулчдад зориулсан бүтээгдэхүүн үйлчилгээг бий болгосон байна. | | БХБЯ | | БОНХАЖЯ,  МЭЗФ,  МҮХАҮТ | 2016-2025 | | |
| 1.1.4 | Төмөр замын аяллыг хөхиүлэн дэмжих, жуулчны ая тух, тийз захиалгын системийг боловсронгуй болгох, үнэ тарифын оновчтой бодлого баримтлах талаар хамтран ажиллах | | | Төмөр замаар зорчих жуулчдын тоог нэмэгдүүлсэн байна. | | ЗТЯ | | МТЗ,  Мэргэжлийн холбоод | 2016-2018 | | |
| 1.1.5 | Авто замын сүлжээг сайжруулах төслүүдийн хүрээнд аялал жуулчлалын гол чиглэлийн дагуух дэд бүтцийг хөгжүүлэх | | | Аялал жуулчлалын гол чиглэлийн дагуух дэд бүтцийг сайжруулсан байна. | | ЗТЯ | | БОНХАЖЯ, орон нутгийн удирдлага | 2016-2020 | | |
| **1.2** | **Монгол Улсад хилээр нэвтрэх зөвшөөрөл олгох үйл ажиллагааг хялбарчлах, голлох зах зээлийн орнуудын жуулчдын визийг хөнгөвчлөх эрх зүйн орчин бүрдүүлнэ.** | | | | | | | | | | |
| 1.2.1 | Голлох зах зээлийн орнуудын жуулчны визийг хөнгөвчлөх эрх зүйн орчин бүрдүүлэх | | | Визийг хөнгөвчилсөнөөр зорин ирэх жуулчдын тоог нэмэгдүүлсэн байна. | | ГХЯ | | БОНХАЖЯ,  ХЗЯ | 2016-2018 | | |
| 1.2.2 | E-Visa үйлчилгээг нэвтрүүлэх төслийг хэрэгжүүлж, эрх зүйн орчинг бүрдүүлэх | | | Жуулчдад виз олгох үйл ажиллагааг хялбаршуулсан байна. | | ГХЯ | | БОНХАЖЯ,  ХЗЯ, Монгол Банк | 2016-2017 | | |
| 1.2.3 | Монгол Улсад аялах бүлэг жуулчны виз авах үйл явцыг хөнгөвчлөх, хилийн боомтуудаар жуулчид нэвтрэх журмыг боловсронгуй болгох | | | Хил орчмын аялал жуулчлалыг хөгжүүлж, бүлгээр аялах жуулчдын тоог нэмэгдүүлсэн байна. | | ГХЯ | | БОНХАЖЯ,  ХЗЯ | 2016-2018 | | |
| **1.3** | **Жуулчдын ая тухтай, аюулгүй зорчих нөхцлийг бүрдүүлэх, аялал жуулчлалын гол чиглэлд замын дагуу түр буудаллах цэгүүд, боловсон ариун цэврийн байгууламж, хогийн цэгүүдийг төр хувийн хэвшлийн түншлэлийн хүрээнд шат дараатай барьж байгуулна.** | | | | | | | | | | |
| 1.3.1 | Аялал жуулчлалын гол чиглэлийн дагуу зүг чигийн тэмдэг тэмдэглэгээний нэгдсэн стандартыг боловсруулах, аялал жуулчлалын гол бүс, нутгуудад байгуулах | | | Жуулчдад аюулгүй зорчих нөхцлийг бүрдүүлсэн байна. | | ЗТЯ | | СХЗГ, Орон нутгийн захиргаа, БОНХАЖЯ | 2016-2025 | | |
| 1.3.2 | Аялал жуулчлалын гол чиглэлд байгальд ээлтэй бие засах газар бүхий гэр буудал, отгийн талбайн нэгдсэн стандартыг бий болгох | | | Жуулчдын ая тухтай аялах нөхцлийг бүрдүүлж, эко аялал жуулчлалыг хөхиүлэн дэмжинэ. | | БОНХАЖЯ | | Орон нутгийн захиргаа, СХЗГ, БХБЯ,  АЖҮТ | 2016-2018 | | |
| 1.3.3 | Аялал жуулчлалын гол чиглэлд авто замын дэргэдэх боловсон ариун цэврийн байгууламж, түр буудаллах, алжаал тайлах цэгүүдийг барьж байгуулах | | | Зорчигч, жуулчдын урт хугацааны аяллын дунд түр амрах, буудаллах ая тухтай орчин, нөхцлийг бий болгосон байна. | | БОНХАЖЯ | | ЗТЯ, Орон нутгийн захиргаа, АЖҮТ,  Хувийн хэвшил | 2016-2025 | | |
| **1.4** | **Аялал жуулчлалын салбарт мэдээлэл, холбооны технологийн дэд бүтцийг өргөнөөр оновчтой нэвтрүүлнэ.** | | | | | | | | | | |
| 1.4.1 | Газар нутгийн байршил, зам тодорхойлох, цаг агаарын болон бусад мэдээ, мэдээллүүдийг чөлөөтэй авч ашиглах мэдээллийн системийг нэвтрүүлэх | | | Жуулчдад мэдээ, мэдээллүүдийг хурдан, шуурхай түгээх боломжийг бүрдүүлсэн байна. | | БОНХАЖЯ,  МТШХХГ | | АЖҮТ, УЦУГ,  Хувийн хэвшлийн байгууллагууд | 2016-2020 | | |
| 1.4.2 | Жуулчдад зориулсан аялал жуулчлалын байгууллага, захиалга, үйлчилгээний цахим системийг нэвтрүүлэх | | | Жуулчид Монгол Улсын аялал жуулчлалын талаарх мэдээлэл болон үйлчилгээг хурдан шуурхай хүртэх боломжтой болно. | | МТШХХГ,  Мэргэжлийн холбоод | | БОНХАЖЯ,  МҮХАҮТ,  Хувийн хэвшлийн байгууллагууд | 2016-2020 | | |
| 1.4.3 | Зорих газрын нэгдсэн цахим хуудас, гар утасны аппликэйшн хөгжүүлэх | | | Жуулчдад мэдээ, мэдээллүүдийг хурдан, шуурхай түгээх боломжийг бүрдүүлсэн байна. | | БОНХАЖЯ,  МТШХХГ | | Мэргэжлийн холбоод,  МҮХАҮТ,  Хувийн хэвшлийн байгууллагууд | 2016-2018 | | |
| 1.4.4 | Харилцаа, холбооны дэвшилтэт технологийг нэвтрүүлэх | | | Жуулчдад тав тухтай зорчих нөхцөл бүрдэнэ. | | БОНХАЖЯ,  МТШХХГ | | Мэргэжлийн холбоод,  МҮХАҮТ,  Хувийн хэвшлийн байгууллагууд | 2016-2018 | | |
| **1.5** | **Жуулчдын зорин очих газрын төлөвлөлт, менежментийг сайжруулах, байршлын дэд бүтцийн асуудлыг байгаль орчинд ээлтэй технологиор шийдвэрлэх, тухайн байгууллагуудыг гэрчилгээжүүлэх, сурталчлах, дэмжлэг үзүүлнэ.** | | | | | | | | | | |
| 1.5.1 | Тусгай хамгаалалттай газар нутгууд болон байгаль, түүх, соёлын өвийн дурсгалт газруудад оновчтой тайлбар бүхий мэдээллийн самбар, төвүүдийг байгуулах | | | Мэдээллийн самбар, төвүүдийг байгуулсан байна. | | БОНХАЖЯ | | Орон нутгийн засаг захиргааны байгууллагууд | 2016-2020 | | |
| 1.5.2 | Аялал жуулчлалын байгууллагуудыг хог хаягдалгүй, байгаль орчинд ээлтэй технологийн горимоор ажиллах ажлуудыг үе шаттай зохион байгуулах | | | Аялал жуулчлалын тур оператор, жуулчны бааз, зочид буудлуудад төсөл, хөтөлбөрийг хэрэгжүүлсэн байна. | | БОНХАЖЯ | | Мэргэжлийн холбоод, АЖҮТ, МҮХАҮТ | 2016-2017 | | |
| 1.5.3 | Цэвэр, бохир ус, хог хаягдал, цахилгаан, дулааныг байгаль орчинд сөрөг нөлөө багатай технологиор шийдвэрлэсэн аялал жуулчлалын байгууллагуудад олон улсад хүлээн зөвшөөрөгдсөн “Travellife” болон “Ногоон гэрчилгээ” олгох, ногоон гэрчилгээ бүхий байгууллагуудад дэмжлэг үзүүлэх | | | Аялал жуулчлалын тур оператор, жуулчны бааз, зочид буудлуудад ногоон гэрчилгээ олгож, байгаль орчинд ээлтэй экологийн ач холбогдолтой аялал жуулчлалын хөгжлийг дэмжинэ. | | БОНХАЖЯ | | МҮХАҮТ, Их дээд сургуулиуд, Мэргэжлийн холбоод | 2016-2018 | | |
| **ЗОРИЛТ 2. АЯЛАЛ ЖУУЛЧЛАЛЫГ БҮСЧЛЭН ХӨГЖҮҮЛЖ, БҮТЭЭГДЭХҮҮН, ҮЙЛЧИЛГЭЭНИЙ ХӨГЖЛИЙГ ДЭМЖИХ, НУТГИЙН ИРГЭДЭД ТҮШИГЛЭСЭН АЯЛАЛ ЖУУЛЧЛАЛЫН БҮТЭЭГДЭХҮҮН, ҮЙЛЧИЛГЭЭГ БОЛОВСРОНГУЙ БОЛГОХ** | | | | | | | | | | | |
| **2.1** | | **Аялал жуулчлалыг байгаль, түүх, соёлын үнэт өв, монголчуудын нүүдэлчин ахуй, уламжлалт зан заншлыг тусгасан өөр өөрийн онцлог бүхий бүтээгдэхүүн, үйлчилгээний ялгаатайгаар бүсчлэн хөгжүүлнэ.** | | | | | | | | | |
| 2.1.1 | | Аялал жуулчлалын гол чиглэлд нөөц, даацын судалгаа хийж, менежментийн төлөвлөгөө боловсруулан, аялал жуулчлалын бүс болон орон нутагт бүтээгдэхүүн үйлчилгээний ялгарлыг бий болгох | Аялал жуулчлал хөгжүүлэх бүс нутгийн нөөц, даацын судалгаанд үндэслэн зах зээлийн сегментүүдэд тохирсон ялгаатай бүтээгдэхүүн үйлчилгээг хөгжүүлнэ. | | БОНХАЖЯ,  Аймаг, нийслэлийн ЗДТГ, НАЖГ | | Их, дээд сургуулиуд,  Эрдэмтэн судлаачид | | | 2016-2025 | |
| 2.1.2 | | Төр, хувийн хэвшил, иргэдэд аялал жуулчлалын үйл ажиллагааг оновчтой эрхлэх, аялал жуулчлалын орчны тухай ойлголт, газар олголтыг зөв төлөвлөх талаарх сургалтуудыг үе шаттай зохион байгуулах | Аялал жуулчлалын байгууллагуудын менежмент, төлөвлөлт, бүтээгдэхүүн үйлчилгээний чанар шинэ түвшинд гарч, орлого, ашиг нэмэгдэх үндэс тавигдана. | | БОНХАЖЯ | | Их, дээд сургуулиуд, Аймаг, нийслэлийн ЗДТГ, МХАҮТ, Мэргэжлийн холбоод | | | 2016-2020 | |
| 2.1.3 | | Аяллын төрлүүд болон орон нутгийн амралт, зугаалгын бүс, зочид буудлуудыг бүсчилсэн хөгжлийн төлөвлөлттэй уялдуулан хөгжүүлэх | Аялал жуулчлалын салбараас эдийн засгийн хөгжилд оруулах хувь нэмэр ихэснэ. | | БОНХАЖЯ | | Их, дээд сургуулиуд, Аймаг, нийслэлийн ЗДТГ,  МАЖХ, Орон нутгийн мэргэжлийн холбоод | | | 2017 | |
| 2.1.4 | | Нутгийн иргэдэд түшиглэсэн аялал жуулчлалын бүтээгдэхүүн, үйлчилгээг хөгжүүлэх | Орон нутгийн иргэдийн амжиргааны түвшин дээшилж, орлогын эх үүсвэр нэмэгдэнэ. | | БОНХАЖЯ | | Аймгийн  ЗДТГ,  Орон нутгийн иргэд, мэргэжлийн холбоод | | | 2016-2020 | |
| **2.2** | | **Аялал жуулчлалын бүтээгдэхүүн, үйлчилгээний хөгжлийг дэмжих, аялал жуулчлалын сор бүтээгдэхүүнийг тухайн нутгийн онцлогт тулгуурлан бий болгоно.** | | | | | | | | | |
| 2.2.1 | | Үндэсний болон орон нутгийн байгаль, түүх, соёлын өвд суурилсан аялал жуулчлалын менежментийн төлөвлөгөөг баталж, хэрэгжүүлэх | Тогтвортой аялал жуулчлал хөгжих боломж бүрдэнэ. | | БОНХАЖЯ | | Аймгийн  ЗДТГ,  Орон нутгийн иргэд, мэргэжлийн холбоод | | | 2016-2017 | |
| 2.2.2 | | Улсын болон орон нутгийн музейг аялал жуулчлалын боловсролын бааз болгон ашиглах | Сургалтаар дамжин шинэ бүтээгдэхүүн бий болох, өвийг уламжлах боломж бүрдэнэ. | | БОНХАЖЯ, БСШУЯ | | Их, дээд сургуулиуд, Аймаг, нийслэлийн  ЗДТГ,  Орон нутгийн иргэд, мэргэжлийн холбоод | | | 2016-2025 | |
| 2.2.3 | | Аялал жуулчлалын шилдэг бүтээгдэхүүн, үйлчилгээг шалгаруулах журам боловсруулж, хэрэгжүүлэх | Аялал жуулчлалын сор бүтээгдэхүүнийг бий болгоход дэмжлэг үзүүлнэ. | | БОНХАЖЯ | | Салбарын байгууллагууд | | | 2016-2018 | |
| **2.3.** | | **Соёлын өв, түүх, соёлын дурсгалт газарт суурилсан соёлын аялал жуулчлалын шинэ үйлчилгээ, үйлдвэрлэлийг бий болгоход дэмжлэг үзүүлнэ.** | | | | | | | | | |
| 2.3.1 | | Байгаль, түүх, соёлын өв болон тусгай сонирхлын аялал жуулчлалын бүтээгдэхүүн, үйлчилгээг төрөлжүүлэн хөгжүүлэх | Тусгай сонирхлын аялал жуулчлалын хөгжлийг дэмжинэ. | | БОНХАЖЯ | | Аймаг, нийслэлийн ЗДТГ,  Мэргэжлийн холбоод | | | 2016-2018 | |
| 2.3.2 | | Соёлын аж үйлдвэрийг бий болгох, аялал жуулчлалын шинэ бүтээгдэхүүн болгон хөгжүүлэх | Соёлын аялал жуучлалын хөгжлийг дэмжиж, аялал жуулчлалын шинэ бүтээгдэхүүн бий болгоно. | | БОНХАЖЯ  БСШУЯ | | Аймаг, нийслэлийн ЗДТГ, | | | 2016-2020 | |
| **2.4.** | | **Хөдөө аж ахуйн уламжлалт өв соёл, газар нутагт суурилсан агро-аялал жуулчлалыг хөгжүүлнэ.** | | | | | | | | | |
| 2.4.1 | | Хөдөө аж ахуйн уламжлалт өв газар нутаг, нүүдлийн мал аж ахуйн уламжлалт соёлд тулгуурлан агро-аялал жуулчлалыг хөгжүүлэх | Агро-аялал жуулчлалын хөгжлийг дэмжинэ. | | БОНХАЖЯ  ХХААЯ | | Аймаг, нийслэлийн ЗДТГ, | | | 2016-2025 | |
| 2.4.2 | | Агро-аялал жуулчлалын маршрутыг уламжлалт өв, газар нутгийн байршилтай уялдуулан бүрдүүлэх | Агро-аялал жуулчлалын маршрут бий болгоход дэмжлэг үзүүлнэ. | | БОНХАЖЯ  ХХААЯ | | Аймаг, нийслэлийн ЗДТГ, | | | 2016-2025 | |
| 2.4.3 | | Уламжлалт өв газар нутгийн онцлог шинж чанартай уялдуулан мал аж ахуйн гаралтай түүхий эдийг боловсруулах уламжлалт технологи, эд хэрэглэгдэхүүнд суурилсан бүтээгдэхүүн үйлдвэрлэлийг жуулчдад зориулан, таниулах чиглэлээр тусгайлан хөгжүүлэх | Уламжлалт зан заншлыг жуулчдад таниулна. | | БОНХАЖЯ  ХХААЯ | | Аймаг, нийслэлийн ЗДТГ, | | | 2016-2025 | |
| 2.4.4 | | Уламжлалт арга технологиор үйлдвэрлэсэн бүтээгдэхүүний үнэт чанар, ач холбогдол, хэрэглээний арга аргачлалыг жуулчдад таниулан сурталчлах | Уламжлалт өв соёлыг жуулчдад сурталчилна. | | БОНХАЖЯ  ХХААЯ | | Аймаг, нийслэлийн ЗДТГ, | | | 2016-2025 | |
| 2.4.5 | | Малчдын уламжлалт аргаар боловсруулан үйлдвэрлэсэн бүтээгдэхүүнийг жуулчдад борлуулан амьжиргаагаа дээшлүүлэхэд дэмжлэг үзүүлэх | Малчдын амжиргааг дээшлүүлнэ. | | БОНХАЖЯ  ХХААЯ | | Аймаг, нийслэлийн ЗДТГ, | | | 2016-2025 | |
| **2.5.** | | **Зочид буудал, жуулчны бааз, үйлчилгээний байгууллагуудад зэрэглэл тогтоох стандартыг олон улсын жишигт нийцүүлэн боловсронгуй болгох;** | | | | | | | | | |
| 2.5.1 | | Зочид буудал, жуулчны үйлчилгээний байгууллагуудад зэрэглэл тогтоох журмыг олон улсын жишигт нийцүүлэн боловсронгуй болгож, мөрдүүлэх | Зочид буудлуудын үйлчилгээний чанар олон улсын түвшинд хүрнэ. | | БОНХАЖЯ | | Мэргэжлийн холбоод, СХЗГ | | | 2016-2018 | |
| **2.6** | | **Хил дамнасан аялал жуулчлалын бүтээгдэхүүн, маршрутыг хөрш орнуудтай хамтран бий болгоход дэмжлэг үзүүлнэ.** | | | | | | | | | |
| 2.6.1 | | Монгол Улс, БНХАУ, ОХУ-ыг дамнасан аяллын бүтээгдэхүүн, маршрут бий болгох | Хил дамнасан аялал жуулчлал хөгжинө. | | БОНХАЖЯ, ГХЯ | | Аймгийн ЗДТГ | | | 2018 | |
| 2.6.2 | | Торгоны зам, Цайны зам, Түмэн гол зэрэг хил дамнасан аялал жуулчлалыг хөгжүүлэх төслүүд, бүтээгдэхүүний хөгжлийг дэмжих | Жуулчдын урсгалыг бий болгож, хил дамнасан аялал жуулчлалын бүтээгдэхүүнүүд бий болно. | | БОНХАЖЯ, ГХЯ | | Салбарын байгууллагууд | | | 2016-2018 | |
| 2.6.3 | | Монгол Улсын аялал жуулчлалын маркетинг сурталчилгааг хөрш орнуудад оновчтой хийх, зах зээлд хүргэх | Хил дамнасан аяллын бүтээгдэхүүний хөгжлийг дэмжинэ. | | БОНХАЖЯ, ГХЯ | | Салбарын байгууллагууд | | | 2016-2018 | |
| 2.6.4 | | Замын-Үүд, Алтанбулаг, Цагааннуурын чөлөөт бүсэд хил орчмын аялал жуулчлалыг хөгжүүлэх төлөвлөгөөг боловсруулж, хэрэгжүүлэх | Төлөвлөгөөг боловсруулж, хэрэгжүүлсэн байна. | | БОНХАЖЯ, ГХЯ | | Аймаг, орон нутгийн ЗДТГ, ХХЕГ, Салбарын байгууллагууд | | | 2016-2018 | |
| 2.6.5 | | Монгол Улсад гуравдагч орнуудаас зорин ирэх жуулчдыг нэвтрэх боомтын тоог нэмэгдүүлэх | Жуулчдын зорин ирэх урсгалыг нэмэгдүүлсэн байна. | | БОНХАЖЯ, ГХЯ | | Аймаг, орон нутгийн ЗДТГ, ХХЕГ, Салбарын байгууллагууд | | | 2016-2018 | |
| 2.6.6 | | Чөлөөт бүсүүдэд аялал жуулчлалыг тогтвортой хөгжүүлэх | Жуулчдын зорин ирэх урсгалыг нэмэгдүүлсэн байна. | | БОНХАЖЯ, ГХЯ | | Аймаг, орон нутгийн ЗДТГ, ХХЕГ, Салбарын байгууллагууд | | | 2016-2018 | |
| **2.7** | | **Аялал жуулчлалын бүтээгдэхүүнийг нэмэгдүүлэх, улирлын хамаарлыг бууруулахад чиглэгдсэн эвент арга хэмжээг нэмэгдүүлнэ.** | | | | | | | | | |
| 2.7.1 | | Өвөл, хавар, намрын улиралд идэвхтэй аялал, хөнгөлөлттэй үйлчилгээг үзүүлдэг аялал жуулчлал, зорчигч тээвэр, үйлчилгээний байгууллагуудыг сурталчлах, дэмжих хөшүүрэг бий болгох | Аялал жуулчлалын улирлын хамаарлыг бууруулна. | | БОНХАЖЯ, ЗТЯ | | Салбарын байгууллагууд | | | 2016-2017 | |
| 2.7.2 | | Өвлийн аялал жуулчлалыг хөгжүүлэх, аялал жуулчлалын улирлыг уртасгахад чиглэсэн арга хэмжээнүүдийг чанаржуулах, дэмжлэг үзүүлэх | Өвлийн аялал жуулчлалыг хөгжүүлнэ. | | БОНХАЖЯ | | Аймаг, орон нутгийн ЗДТГ, Салбарын байгууллагууд | | | 2016-2017 | |
| 2.7.3 | | Хурал, цуглаан, үзэсгэлэн яармаг, бизнес аяллын төрлийг хөгжүүлэх | Аялал жуулчлалын улирлын хамаарлыг бууруулна. | | БОНХАЖЯ | | Салбарын байгууллагууд | | | 2016-2017 | |
| 2.7.4 | | Улирлын хамааралгүй аялал жуулчлалын бүтээгдэхүүнийг шинээр бий болгох | Бүтээгдэхүүний ялгарлыг бий болгоно. | | БОНХАЖЯ | | Салбарын байгууллагууд | | | 2016-2017 | |
| **ЗОРИЛТ 3. АЯЛАЛ ЖУУЛЧЛАЛЫН САЛБАРЫН СУДАЛГАА, МЭДЭЭЛЛИЙН СИСТЕМИЙГ ХӨГЖҮҮЛЭХ,**  **ЖУУЛЧДАД ЗОРИУЛСАН МЭДЭЭЛЛИЙН ЧАНАР, ХҮРТЭЭМЖИЙГ НЭМЭГДҮҮЛЭХ** | | | | | | | | | | | |
| **3.1** | | **Аялал жуулчлалын мэдээллийн сүлжээг хөгжүүлж, салбарын мэдээллийн нэгдсэн сан бий болгоно.** | | | | | | | | | |
| 3.1.1 | | Монгол Улсын нутаг дэвсгэрт аялал жуулчлалын чиглэлээр үйл ажиллагаа эрхэлдэг байгууллагууд, аялал жуулчлалын чиглэлийн бүх шатны сургуулиудын нэгдсэн мэдээллийн санг бий болгох | Аялал жуулчлалын мэдээллийн нэгдсэн сан бий болно. | | БОНХАЖЯ | | Салбарын төрийн байгууллагууд | | | | 2016-2020 |
| 3.1.2 | | Соёлын биет болон биет бус өв, музей, түүх соёлын дурсгалт газрын байршил бүхий мэдээ мэдээллийг бүрдүүлж, мэдээллийн санд төвлөрүүлэх | Аялал жуулчлалын мэдээллийн нэгдсэн сан бий болно. | | БОНХАЖЯ | | Салбарын төрийн байгууллагууд | | | | 2016-2020 |
| 3.1.3 | | Олон чиглэлт аялал жуулчлалын бүтээгдэхүүнийг интернет, онлайн орчинд хөгжүүлэх | Мэдээллийг олон нийтэд түргэн шуурхай хүргэх боломж бүрдэнэ. | | БОНХАЖЯ | | Салбарын байгууллагууд | | | | 2016-2020 |
| 3.1.4 | | Аялал жуулчлалын эвент арга хэмжээний нэр, төрөл, зохион байгуулах хугацаа, байршил болон холбогдох мэдээллийг мэдээллийн санд төвлөрүүлэх үйл ажиллагааг зохион байгуулах | Аялал жуулчлалын мэдээллийн нэгдсэн сан бий болно. | | БОНХАЖЯ | | Аймаг, орон нутгийн ЗДТГ, Салбарын байгууллагууд | | | | 2016-2020 |
| 3.1.5 | | Аялал жуулчлалын салбарын бүтээгдэхүүн, үйлчилгээний нэгдсэн хайлт, захиалгын системийг бий болгох | Аялал жуулчлалын бүтээгдэхүүн, үйлчилгээний захиалгыг хялбаршуулна. | | БОНХАЖЯ, МХХТГ | | Салбарын байгууллагууд | | | | 2016-2020 |
| **3.2** | | **Аялал жуулчлалын статистик мэдээллийг олон улсын аргачлалын дагуу боловсруулна.** | | | | | | | | | |
| 3.2.1 | | Аялал жуулчлалын салбарын статистик мэдээллийг олон улсын аргачлалын дагуу боловсруулах загварчлалыг бий болгох | Гадаад болон дотоод жуулчдын орлого зарлагыг тооцоолно. | | БОНХАЖЯ | | Монгол Банк, Салбарын байгууллагууд, Их, дээд сургуулиуд | | | | 2016 |
| 3.2.2 | | Аялал жуулчлалын салбарын статистик мэдээлэл, салбарын орлого зарлага тооцох суурь судалгааг явуулж, дагуул бүртгэлийн аргыг хэрэглэх | Салбарын статистик мэдээллийн аргачлал боловсронгуй болно. | | ҮСХ | | БОНХАЖЯ,  Салбарын байгууллагууд | | | | 2016 |
| 3.2.3 | | Аялал жуулчлалын статистик мэдээллийг олон улсын аргачлалын дагуу боловсруулах | Салбарын статистик мэдээллийн аргачлал боловсронгуй болно. | | ҮСХ | | БОНХАЖЯ, | | | | 2016 |
| **3.3** | | **Жуулчдад зориулсан мэдээллийн чанар, хүртээмжийг нэмэгдүүлнэ.** | | | | | | | | | |
| 3.3.1 | | Жуулчны мэдээллийн төвийн үйл ажиллагааг тогтмолжуулах, жуулчдад мэдээлэл технологийн үйлчилгээг үзүүлэх шинэ салбар нэгж байгуулах | Жуулчны мэдээлэл авах цэгийн тоо нэмэгдэж, үйлчилгээний чанар, хүртээмж сайжирна. | | БОНХАЖЯ, МХХТГ | | Орон нутгийн захиргаа | | | | 2015-2016 |
| 3.3.2 | | Олон улсын стандартад нийцэхүйц шинэ санаа, шилдэг технологийг нэвтрүүлэх | Жуулчид мэдээллийг түргэн шуурхай хүлээн авна. | | БОНХАЖЯ | | Салбарын байгууллагууд | | | | 2016-2017 |
| 3.3.3 | | Гадаад орнуудад ЭСЯ, дипломат төлөөлөгчдийн газар, худалдаа аж үйлдвэрийн танхим, соёлын болон аялал жуулчлалын элч төлөөлөгчөөр дамжуулан мэдээлэл, сурталчилгааг түгээх | Аялал жуулчлалын салбарыг эдийн засгийн эргэлтэнд оруулах боломж нэмэгдэнэ. | | ГХЯ, БОНХАЖЯ | | Салбарын байгууллагууд | | | | 2016-2017 |
| **ЗОРИЛТ 4. АЯЛАЛ ЖУУЛЧЛАЛЫН САЛБАРЫН ХҮНИЙ НӨӨЦИЙН ХӨГЖИЛ БОЛОН ЧАДАВХИЙГ ДЭЭШЛҮҮЛЭХ** | | | | | | | | | | | |
| **4.1** | | **Аялал жуулчлалын салбарын хүний нөөцийн эрэлтэд нийцүүлэн сургалтын хөтөлбөрийг шинэчлэх, олон улсад хүлээн зөвшөөрөгдсөн магадлан итгэмжлэлд хамруулна.** | | | | | | | | | |
| 4.1.1 | | Аялал жуулчлалын салбарын хөдөлмөр эрхлэлтийн судалгаа хийж, хөдөлмөрийн зах зээлийн эрэлт нийлүүлэлтийг тодорхойлох | Аялал жуулчлалын салбарын хүний нөөцийг тогтвортойгоор хөгжүүлнэ. | | ХЯ | | БОНХАЖЯ, МҮХАҮТ,  Салбарын байгууллагууд | | | | 2016-2017 |
| 4.1.2 | | Бүх шатны аялал жуулчлалын мэргэжилтэн бэлтгэх сургалтын хөтөлбөрийг олон улсын жишигт нийцүүлэн шинэчлэх, олон улсын магадлан итгэмжлэлд хамруулах | Аялал жуулчлалын салбарын хүний нөөцийн чадавхи дээшлүүлнэ. | | БСШУЯ | | БОНХАЖЯ, Салбарын байгууллагууд | | | | 2016-2017 |
| 4.1.3 | | Аяллын Хөтөч тайлбарлагчийн сургалтыг олон улсын жишигт нийцсэн нэгдсэн нэг хөтөлбөрийн дагуу зохион байгуулах аргачлалыг боловсруулах, аяллын төрлүүдийн онцлогийг харгалзан сайжруулах | Хөтчийн ур чадвар дээшилнэ. | | БСШУЯ, БОНХАЖЯ | | Салбарын байгууллагууд, Монголын аялал жуулчлалын хөтөч тайлбарлагчдын холбоо | | | | 2016-2017 |
| 4.1.4 | | Зочлох үйлчилгээний сургалтын хөтөлбөрийг төрөлжүүлэн сайжруулах | Зочлох үйлчилгээний салбарт хүний нөөцийн ур чадвар дээшилнэ. | | БСШУЯ, БОНХАЖЯ, ХЯ | | Салбарын байгууллагууд, Их дээд сургуулиуд | | | | 2016-2017 |
| 4.1.5 | | Аялал жуулчлал, зочлох үйлчилгээний чиглэлийн их дээд сургууль, МСҮТ, аялал жуулчлалын салбарын сургалт, судалгаанд ашиглагдах сурах бичиг, судалгааны ажлыг дэмжих | Салбарын сургалтын хэрэгцээг хангана. | | БСШУЯ, БОНХАЖЯ, ХЯ | | Салбарын байгууллагууд, Их, дээд сургуулиуд | | | | 2016-2018 |
| **4.2** | | **Хүний нөөцийг бэлтгэж, давтан сургах, чадавхжуулах ажлыг зохион байгуулна.** | | | | | | | | | |
| 4.2.1 | | Бүх шатны аялал жуулчлалын мэргэжилтэн бэлтгэдэг сургуулиудад салбарын хүний нөөцийг өндөр чанартай бэлтгэх, давтан сургах | Аялал жуулчлалын салбарт чанартай хүний нөөцийг бүрдүүлэх боломж бүрдэнэ. | | БСШУЯ | | МАЖХ,  МҮХАҮТ, Хэвлэл мэдээллийн байгууллагууд, Их дээд сургуулиуд | | | | 2016-2020 |
| 4.2.2 | | Аялал жуулчлалын байгууллагуудад түшиглэсэн дадлагын газруудыг бий болгох | Бэлтгэгдсэн ур чадвартай хүний нөөцийг ажиллуулах боломж бүрдэнэ. | | БСШУЯ | | БОНХАЖЯ, Аймаг нийслэлийн ИТХ, ЗДТГ, Их дээд сургуулиуд | | | | 2016-2017 |
| 4.2.3 | | Олон улсын жишигт хүрсэн мэргэжлийн сургалт үйлдвэрлэлийн төвүүдийг зочлох үйлчилгээний чиглэлээр байгуулах | Бэлтгэгдсэн ур чадвартай хүний нөөцийг ажиллуулах боломж бүрдэнэ. | | БСШУЯ, БОНХАЖЯ | | Салбарын байгууллагууд, Их дээд сургуулиуд | | | | 2016-2018 |
| 4.2.4 | | Аялал жуулчлалын чиглэлээр олон улсад хүлээн зөвшөөрөгдсөн судлаач, эрдэмтдийг урьж хурал зөвлөлгөөн сургалт зохион байгуулах | Сүүлийн үеийн аялал жуулчлалын шинэ судалгааны үр дүнг Монголд нутагшуулах, салбарын тогтвортой хөгжилд ашиглах | | БСШУЯ, БОНХАЖЯ | | Салбарын байгууллагууд, Их дээд сургуулиуд | | | | 2016-2018 |
| 4.2.5 | | Орон нутагт ажиллаж буй аялал жуулчлалын асуудал эрхэлсэн мэргэжилтэнгүүдтэй богино, урт хугацааны ажлын төлөвлөгөөтэй ажиллах | Орон нутагт аялал жуулчлалын бодлогын хэрэгжилт сайжирна. Эргэх холбооны тусламжтайгаар аливаа догодлыг цаг алдалгүй залруулна. | | БОНХАЖЯ | | МХГ, АЖҮТ, НАЖГ, Мэргэжлийн холбоод | | | | 2016-2017 |
| 4.2.6 | | Шаардлагатай сургалтыг цахим хэлбэрээр явуулах | Зардал, цаг хэмнэж, ажлын бүтээмж нэмэгдэнэ. | | БОНХАЖЯ | | Их, дээд суургуулиуд, Мэргэжлийн холбоод | | | | 2016-2017 |
| **4.3** | | **Аялал жуулчлалын салбарын хөтөч тайлбарлагч болон зочлохуйн үйлчилгээний сургагч багш, ажилтнуудын ур чадварыг үндэслэн зэрэглэл тогтоох, гэрчилгээ олгоно.** | | | | | | | | | |
| 4.3.1 | | Салбарын багш, сургагч нарын мэргэжлийг дээшлүүлэх, мэргэжлийн ангилалд хамруулах | Аялал жуулчлалын салбарын багш, сургагч нарын чанар сайжирна. | | БСШУЯ, БОНХАЖЯ | | БОНХАЖЯ, Аймаг нийслэлийн ЗДТГ | | | | 2016-2017 |
| 4.3.2 | | Аяллын Хөтөч тайлбарлагчдын ур чадварыг үнэлэх систем бий болгох, зэрэглэл тогтоох | Жуулчдад үйлчилж байгаа байгууллага, хувь хүмүүсийн бүтээгдэхүүн, үйлчилгээний чанар сайжирна. | | БОНХАЖЯ | | МХГ,АЖҮТ,НАЖГ,  Монголын аялал жуулчлалын хөтөч тайлбарлагчдын холбоо, Их дээд сургуулиуд | | | | 2016-2017 |
| 4.3.3 | | Зочлох үйлчилгээний ажилтнуудын ур чадварыг үнэлэх систем бий болгох, зэрэглэл тогтоох | Жуулчдад үйлчилж байгаа байгууллага, хувь хүмүүсийн бүтээгдэхүүн, үйлчилгээний чанар сайжирна. | | БОНХАЖЯ | | МХГ, АЖҮТ, НАЖГ,  Мэргэжлийн холбоод, Их дээд сургуулиуд | | | | 2016-2017 |
| **ЗОРИЛТ 5. АЯЛАЛ ЖУУЛЧЛАЛЫН САЛБАРЫН ГАДААД ХАМТЫН АЖИЛЛАГАА,**  **МАРКЕТИНГ, СУРТАЛЧИЛГААНЫ АЖЛЫГ ЭРЧИМЖҮҮЛЭХ** | | | | | | | | | | | |
| **5.1** | | **Дэлхийн аялал жуулчлалын байгууллага болон олон улсын байгууллагууд, гадаад улс орнуудтай хамтын ажиллагааг өргөжүүлэх, төсөл хөтөлбөрийг хэрэгжүүлнэ.** | | | | | | | | | |
| 5.1.1 | | Дэлхийн аялал жуулчлалын байгууллагатай нягт хамтран ажиллах | Гадаад хамтын ажиллагааг өргөжүүлэх, төсөл хөтөлбөр хэрэгжүүлэх, туршлага судлах боломж бүрдэнэ. | | ХЯ, БОНХАЖЯ | | ХЯ,  БОНХАЖЯ | | | | 2016-2018 |
| 5.1.2 | | Гадаад улс орнууд, олон улсын байгууллагуудтай аялал жуулчлалын салбарын хамтын ажиллагааг өргөжүүлэх, хамтарсан төсөл хөтөлбөрийг хэрэгжүүлэх | Төсөл хөтөлбөр хэрэгжүүлэх, туршлага судлах боломж бүрдэнэ. | | БСШУЯ, БОНХАЖЯ | | БСШУЯ, Багш судлаачдын нийгэмлэг | | | | 2016-2018 |
| **5.2** | | **Монгол Улсыг гадаад улс, орнуудад сурталчлах төлөвлөгөөний дагуу зохион байгуулах.** | | | | | | | | | |
| 5.2.1 | | Монгол Улсыг гадаад харилцаа, соёл урлаг, олон улсын хэвлэл мэдээллийн хэрэгслээр дамжуулан гадаадын жуулчдын зорин очих газар, нутаг болгон таниулах ажлыг зохион байгуулах | Соёл, урлаг болон бусад мэдээллийн хэрэгслээр дамжуулан Монгол улсыг сурталчилж, зорин ирэх жуулчдын тоо нэмэгдэнэ. | | Төр хувийн хэвшлийн түшлэл | | Салбарын байгууллагууд | | | | 2016-2020 |
| 5.2.2 | | Голлох зах зээлийн орнууд руу чиглэсэн маркетингийн бодлогыг төлөвлөж, хэрэгжүүлэх | Маркетингийн бодлогыг төлөвлөсөнөөр аялал жуулчлалын салбарт орж ирэх орлого нэмэгдэнэ. | | Төр хувийн хэвшлийн түшлэл | | Салбарын байгууллагууд | | | | 2016-2020 |
| 5.2.3 | | Монгол Улсын аялал жуулчлалын нэгдсэн цахим хуудсыг боловсронгуй болгож, тогтмол өргөжүүлэн хөгжүүлэх | Жуулчдад зөв зохистойгоор Монгол улсын талаархи нэгдсэн мэдээллийг олгоно. | | Төр хувийн хэвшлийн түшлэл | | Салбарын байгууллагууд | | | | 2016-2020 |
| 5.2.4 | | Олон улсын аялал жуулчлалын үзэсгэлэнд нэгдсэн зохион байгуулалттайгаар оролцож, сурталчлах | Монгол улсад аялах жуулчдын тоо нэмэгдэнэ. | | Төр хувийн хэвшлийн түшлэл | | Салбарын байгууллагууд | | | | 2016-2020 |
| **ЗОРИЛТ 6. ДОТООДЫН АЯЛАЛ ЖУУЛЧЛАЛЫГ ДЭМЖИЖ, АЯЛАХ СОЁЛЫГ ТҮГЭЭН ДЭЛГЭРҮҮЛЭХ** | | | | | | | | | | | |
| **6.1** | | **Дотоодын аялал жуулчлалын байгууллагуудын үйл ажиллагааг сайжруулахад дэмжлэг үзүүлнэ.** | | | | | | | | | |
| 6.1.1 | | Аялал жуулчлалын салбарт мөрдөгдөж буй стандартуудыг Монгол улсын онцлог болон тогтвортой аялал жуулчлалын шалгуур, олон улсын жишигт нийцүүлэн шинэчлэх, хяналтын механизмыг сайжруулах | Аялал жуулчлалын үйлчилгээний чанар сайжирна. | | СХЗГ,  МХЕГ | | БОНХАЖЯ, Аймаг нийслэлийн ЗДТГ, Их дээд, сургуулиуд | | | | 2016-2017 |
| 6.1.2 | | Аялал жуулчлалын хөрөнгө оруулалтын форумыг зохион байгуулах | Аялал жуулчлалын салбарт их хэмжээний хөрөнгө оруулалт татна. | | МЭЗФ,  МХОГ | | МАЖХ,  МҮХАҮТ, Хэвлэл мэдээллийн байгууллагууд | | | | 2016-2020 |
| **6.2** | | **Тусгай Хамгаалалттай Газар Нутгуудад болон соёлын өвийн бүс нутгуудад аялал жуулчлалын менежментийг сайжруулна** | | | | | | | | | |
| 6.2.1 | | Тусгай Хамгаалалттай Газар Нутгуудад болон соёлын өвийн бүс нутгуудад аялал жуулчлалын менежментийн нэгдсэн төлөвлөгөөг баталж, хэрэгжүүлэх | Аялал жуулчлалыг төрөлжүүлэн хөгжүүлэх боломж бүрдэнэ. | | БОНХАЖЯ | | ТХГН, Орон нутгийн ЗДТГ | | | | 2016-2018 |
| 6.2.2 | | Жуулчдад зориулсан мэдээллийн төвүүдийг байгуулах | Гадаад, дотоодын зорчигч болон жуулчид мэдээллээр хангагдана. | | БОНХАЖЯ | | ТХГН, Нийслэл, Орон нутгийн ЗДТГ | | | | 2016-2018 |
| 6.2.3 | | Байгаль хамгаалагчид, нөхөрлөлийн гишүүдийг орон нутгийн хөтчийн сургалтад хамруулах | Байгаль хамгаалагчдын мэдлэгийг нэмэгдүүлнэ. | | БОНХАЖЯ | | ТХГН ,Орон нутгийн ЗДТГ | | | | 2016-2018 |
| **6.3** | | **Дотоодын иргэдэд аялал жуулчлалын талаар мэдлэг, боловсролыг нэмэгдүүлж, аялал жуулчлалын зөв зохистой аялах соёлыг нэвтрүүлнэ.** | | | | | | | | | |
| 6.3.1 | | Дотоодын аялал жуулчлалын үзэсгэлэнг төрөлжүүлэн хөгжүүлэх | Дотоодын жуулчдын тоо нэмэгдэнэ. | | Төр хувийн хэвшлийн түншлэл | | Салбарын байгууллагууд, мэргэжлийн холбоод | | | | 2016-2020 |
| 6.3.2 | | Дотоод аялагчдыг аяллын мэдлэг, боловсролыг нэмэгдүүлэх аяллын гарын авлага бий болгох | Иргэдэд байгаль дэлхийтэйгээ зүй зохистой харьцах үзлийг төлөвшүүлэх, мэдлэгийг олгоно. | | Төр хувийн хэвшлийн түншлэл | | Салбарын байгууллагууд, мэргэжлийн холбоод, Их, дээд сургуулиуд | | | | 2016-2020 |
| 6.3.3 | | Байгаль хамгаалах хүүхэд, залуучуудын клубуудыг дэмжих; | Хүүхэд, залуучуудыг байгаль дэлхийтэйгээ зүй зохистой харьцах үзлийг төлөвшүүлнэ. | | Төр хувийн хэвшлийн түншлэл | | Салбарын байгууллагууд, мэргэжлийн холбоод | | | | 2016-2020 |
| 6.3.4 | | Соён гэгээрүүлэх компанит ажлыг үе шаттай зохион байгуулах | Дотоодын жуулчдад аймаг, орон нутгийн байгаль, түүх соёлын дурсгалт газруудын тухай мэдээллийг олгож, зөв боловсон аялах мэдлэгийг төлөвшүүлнэ. | | Төр хувийн хэвшлийн түншлэл | | Салбарын байгууллагууд, мэргэжлийн холбоод | | | | 2016-2020 |